טרבו צ'אלובה

טרבו טום צ'אלובה (באנגלית: Trevoh Tom Chalobah; נולד ב-5 ביולי 1999) הוא כדורגלן אנגלי המשחק בעמדת הבלם והקשר האחורי בצ'לסי.

קריירה
צ'אלובה נולד בסיירה לאון, ובגיל 7 הצטרף, יחד עם אחיו נת'ניאל, לאקדמיית הנוער של צ'לסי. בהיותו באקדמיה זכה בליגת האלופות לנוער, באליפות הפרמייר ליג עד גיל 18 ופעמיים בגביע ה-FA לנוער.

בשנת 2018 קודם לראשונה לסגל הקבוצה הבכיר. למרות שמעולם לא שיחק באופן מקצועני, התכוון מאמן הקבוצה, אנטוניו קונטה, להכניס אותו למגרש כחילוף במשחק גמר גביע ה-FA שנערך באצטדיון ומבלי ב-19 במאי 2018. במשחק ניצחה צ'לסי את מנצ'סטר יונייטד 1–0, והשופט שרק לסיום המשחק בעוד צ'אלובה עומד על גבול המגרש בכוונה להיכנס.

ביוני 2018 הושאל לעונה אחת לאיפסוויץ' טאון מהפוטבול ליג צ'מפיונשיפ, ובתום העונה ירד איתה לפוטבול ליג הראשונה. למרות שבאקדמיה שיחק בעיקר כבלם, באיפסוויץ' טאון הוא תופקד כקשר אחורי.

ב-8 באוגוסט 2019 האריך את חוזהו בצ'לסי עד ליוני 2022, ומיד הושאל לעונה אחת להאדרספילד טאון, גם היא מהצ'מפיונשיפ.

ב-18 באוגוסט האריך את חוזהו בצ'לסי עד ליוני 2023, ומיד הושאל לעונה אחת ללוריאן מהליג 1. בתום העונה שב לסגל הבכיר של צ'לסי.

ב-11 באוגוסט 2021 ערך את הופעת הבכורה שלו במדי הקבוצה הבוגרת של צ'לסי, כשפתח בהרכב במשחק הסופר קאפ האירופי, בו ניצחה קבוצתו את ויאריאל בבעיטות הכרעה. שלושה ימים לאחר מכן ערך את הופעת הבכורה שלו בפרמייר ליג, ואף כבש שער בכורה בניצחון 3–0 על קריסטל פאלאס.

קריירת נבחרות
צ'אלובה היה קפטן נבחרת אנגליה עד גיל 16, והיה גם קפטן נבחרת אנגליה עד גיל 17 שהגיעה לרבע גמר אליפות אירופה בכדורגל עד גיל 17. בשנת 2017, צ'אלובה היה בסגל הנבחרת האנגלית עד גיל 19 שזכתה באליפות אירופה בכדורגל עד גיל 19, אך נעדר ממשחקי הנוק-אאוט בשל פציעה שספג במשחק האחרון של שלב הבתים.

תארים
צ'לסי
 גביע ה-FA (1): 2017/2018
 הסופר קאפ האירופי (1): 2021
 גביע העולם למועדונים: 2021

קישורים חיצוניים

הערות שוליים

כדורגלנים אנגלים
בלמי כדורגל אנגלים
קשרי כדורגל אנגלים
כדורגלני צ'לסי
כדורגלני איפסוויץ' טאון
כדורגלני האדרספילד טאון
כדורגלני לוריאן
אנגלים שנולדו ב-1999